Poštovane kolegice i kolege studenti, dragi naši brucoši,

u ime svih zaposlenika Filozofskog fakulteta u Splitu i u svoje osobno ime srdačno vas pozdravljam na početku vaše prve akademske godine. Čestitam vam na upisu na naš Fakultet kojim ste, vjerujem, ostvarili svoje želje i otvorili vrata sustavnom razvijanju svojih sposobnosti i talenata, ali kojim ste, ujedno, i potvrdili visoku razinu svojih dosadašnjih znanja i kompetencija jer je ulazak i studiranje na Filozofskom fakultetu u Splitu, rekla bih, privilegija odabranih. Dosadašnje analize upisa na fakultete splitskog sveučilišta potvrđuju da su studenti upisani na prvu godinu preddiplomskih studija na Filozofskom fakultetu iz redova najuspješnijih maturanata na ispitima državne mature. Kada se tomu dodaju izvrsni rezultati analize uspješnosti studiranja naših studenata i evaluacije nastave i nastavnika, a koje se redovno, na godišnjoj razini provode na Sveučilištu u Splitu, više je nego očita visoka razina organizacije i kvalitete nastave na našem Fakultetu, ali i interaktivnog odnosa nastavnika i studenata kao osnove za sustavno i predano stjecanjei razvijanje znanja i vještina. Profesori Filozofskog fakulteta u Splitu su visoko cijenjeni stručnjaci, kako u domeni njihovog znanstvenog tako i nastavnog i stručnog djelovanja i u njima ćete tijekom svog studiranja pronaći uzore ne samo u kontekstu djelovanja unutar akademske zajednice već i kao ljude koji svojim etičkim i moralnim vrijednostima utjelovljuju intelektualce suvremenog doba. Uzimam si za slobodu također konstatirati da ste za vaš ulazak u akademski svijet napravili pravi izbor odabravši instituciju s prepoznatljivim studijskim programima koji po svom ustrojstvu i sadržajima prate aktualne znanstvene postulate kao i zahtjeve za usklađivanjem s potrebama javnog i društvenog života. K tomu, naša zgrada u Poljičkoj pruža vam čitav niz mogućnosti kvalitetne organizacije studiranja, od moderno opremljenih predavaonica, novouređene Knjižnice i kantine do zasebnih prostora za studentski rad i učenje.

Dragi naši studenti, danas postajete aktivni sudionici partnerskog sjecanja znanja u akademskoj zajednici s profesorima, pri čemu ste pozvani da predanim i marljivim radom postanete i sudionicima višestoljetne kulturne i humanističke tradicije Splita i Dalmacije koju je predano i nadahnuto izgrađivao čitav niz hrvatskih intelektualaca. Naši su studenti na Sveučilištu već godinama prepoznati kao oni koji predvode u kreativnim studentskim inicijativama, kao oni koji potiču, propituju, pozivaju na čitav niz zanimljivih i društveno korisnih aktivnosti usmjerenih prema njegovanju i promicanju spoznaja i vrijednosti iz raznih područja humanističkih i društvenih znanosti. I od vaše generacije s punim pravom očekujemo mnogo — u prvom redu, vašu predanost studiranju, vaš mladenački žar i entuzijazam na putu izgradnje sebe kao budućih humanista i „društvenjaka“, vašu angažiranost u studentskim organizacijama i udrugama, uključivanje u znanstvena istraživanja, projekte i popularizaciju znanosti. Dopustite mi da vam kao našim novim mladim kolegicama i kolegama ukažem na jednu, po meni, također vrlo važnu dimenziju akademskog suživota s nama, vašim profesorima. Biti student na bilo kojem fakultetu, pa tako i na Filozofskom, ne podrazumijeva samo razvijanje svijesti o vlastitim, studentskim pravima. O njima je naš Fakultet od prvog dana svog postojanja vrlo predano, u akademskim odnosima sa studentima, brižno vodio i vodi računa nastojeći osigurati prava naših studenata i štititi njihove interese. No, potrebno je ukazati i na vaše obveze, a one se ne odnose samo na marljivo učenje. Akademsko ponašanje obvezuje, i to, prije svega, na pristojno ponašanje u odnosu kako na svoje profesore tako i na sve zaposlenike našeg Fakulteta, obvezuje na poštivanje različitosti, na međusobno uvažavanje i, općenito, na odgovorno i kolegijalno ponašanje. Željela bih da vas, uz vaša postignuća u samom svladavanju studijskog gradiva, prepoznaju kao studentsku populaciju upravo po tim vrijednostima. U nama, vašim profesorima, uvijek ćete naći bezrezervnu potporu. Naposlijetku, biti student, studirati znači i imati priliku sklopiti možda najljepša prijateljstva koja će obogatiti vaš život. Surađujte jedni s drugima i obratite se jedni drugima s povjerenjem. Potaknuti, dakle, vlastitim željama i interesima, uz podršku vaših profesora i kolega studenata i, vjerujem, vaših obitelji, dobili ste jedinstvenu priliku obrazovati se i izgraditi u intelektualce koji će sutra nastaviti izgrađivati društvo znanja, etičnosti i morala. U tom smislu, čini mi se prikladnim završiti svoje pozdravno obraćanje riječima Nelsona Mandele koji je jednom rekao: „Obrazovanje je najmoćnije oružje kojim možemo promijeniti svijet‘.

Dragi brucoši, od srca vam želim puno uspjeha u vašem studiranju i da vaši studentski dani budu ispunjeni zdravljem, radošću i prijateljstvom!

vaša dekanica

prof. dr. sc. Gloria Vickov